钦定古今图书集成/明伦汇编/官常典/第247卷 > 沈鲤
## 钦定古今图书集成/明伦汇编/官常典/第247卷 > 沈鲤

按《明外史》本传：“鲤字仲化，归德人。祖瀚，建宁知府。鲤
嘉靖中举乡试。师尚诏作乱，陷归德，已而西去。鲤策
贼必再至，急白守臣，捕杀城中通贼者，严为守具。贼
还逼见有备，去，奸人倡言屠城，将驱掠居民，鲤请谕
止之，众始定。四十四年，举进士，改庶吉士，授检讨。大
学士高拱其座主，又乡人也。旅见外，未尝以私谒。神”
宗在东宫，鲤为讲官，尝令诸讲官书扇，鲤书魏卞《兰
太子颂》以进，因命陈大义甚悉。神宗咨美，遂蒙眷。比
即位，用宫寮恩，进编修，旋进左赞善。每直讲，举止端
雅，所陈说独契帝心，帝每为侍臣称之。连遭父母丧，
帝数问沈讲官何在，左右以丧对。问服阕期，曰：“秋仲，
命先补讲官俟之。”万历九年还朝，属当辍讲，特命展
一日，示优异焉。明年秋，擢侍讲学士，再迁礼部右侍
郎。寻改吏部，进左侍郎。屏绝私交，好推毂贤士，不使
知。十二年冬，拜礼部尚书，去六品甫二年，至正卿。素
负物望，时论不以为骤。久之，《会典》成，加太子少保。鲤
初官翰林，中官黄锦缘同乡以币交，拒不纳。教习内
书堂，侍讲筵，皆数与巨珰接，未尝与交。及官愈高，益
无所假借，虽上命及政府，指不徇也。念时俗侈靡，稽
先朝典制，自丧祭、冠婚、宫室、器服、交际往来，率定为
《中制》，颁天下。又以士习不端，奏行《学政八事》及《举业
正式》，为师儒范。十四年春，贵妃郑氏生子，进封皇贵
妃。鲤率僚属请册建皇长子，进封其母，不许。未几，复
以为言，且请宥建储贬官姜应麟等。忤旨谯让。帝既
却群臣请，因诏谕少俟二三年。至十六年期已届，鲤
执前旨固请，帝复不从。鲤素鲠亮，其在部持典礼，所
建白最多。请复建文年号，重定《景皇帝实录》，勿称郕
戾王。大同巡抚胡来贡议移祀北岳于浑源，力驳其
无据。太庙侑享，请移亲王及诸功臣于两庑，毋与帝
后杂祀。进世庙诸妃葬金山者，配食永陵。诸帝陵祀，
请各遣官，毋兼摄。诸王及妃坟祝版。称谓未协者，率
请裁定。帝忧旱，步祷郊坛，议分遣大臣祷天下名山
大川。鲤言“民困敝，不当益以大使，请斋三日。”以《告文》
授太常属致之，罢寺观勿祷。帝多可其奏。郑贵妃父
承宪为父请恤，援后父永年伯例，鲤力驳之。诏𢌿葬
资五千金，鲤复言过滥。顺义王妻三娘子请封，鲤不
予妃号，但称夫人真人。张国祥言：“肃皇享国久长，由
虔奉元修所致”，劝帝效之。鲤劾国祥诋诬导谀，请正
刑辟，事亦寝秦王谊。故由中尉入继而乞封其弟
郡王，中贵为请，鲤不可许国致首辅申时行指，终不
听。唐府违制请封妾子，执不从。帝并以特旨许之。鲤
又因事纳忠，论奏无所避。京师久旱，备陈恤民实政，
以崇俭戒奢为本。且请减织造。已，京师地震，又请谨
天戒，恤民穷。畿辅大祲，请上下交修，词甚切。帝以四
方灾，敕廷臣修省。鲤因请大损供亿营建，赈救小民。
帝每嘉纳。初，藩府有所奏请，贿中贵居间。礼臣不敢
违，辄如志。至鲤，一切格之。中贵皆大怨，数以事间于
帝。帝渐不能无疑，累加诘责，且夺其俸。鲤自是有去
志。而时行衔鲤不附己，亦忌之。一日，鲤请告，遽拟旨
放归。帝曰：“沈尚书好官，奈何使去？”传旨谕留。时行益
忌其私人。给事中陈与郊为人求考官不得，怨鲤，属
其同官陈尚象劾之。与郊复危言撼鲤，鲤求去益力。
帝有意大用鲤，微言沈尚书不晓人意。有老宫人知
帝言，密遣其从子为小内竖者走告鲤，司礼张诚以
其侪廖某，鲤乡人，亦密令告鲤。鲤并拒之曰：“禁中语，
非所敢闻。”皆恚而去。鲤卒屡疏引疾归。累推内阁及
吏部尚书，皆不用。二十二年起南京礼部尚书，辞弗
就。二十九年，赵志皋卒，沈一贯独当国。廷推阁臣，诏
鲤以故官兼东阁大学士，入参机务，与朱赓并命。屡
辞，不允。明年七月始入朝，时年七十有一矣。一贯以
士心夙附鲤，深忌之。贻书李三才曰：“归德公来，必夺
吾位，将何以备之？”归德，鲤邑名，欲风鲤辞召命也。三
才答书言鲤忠实无他肠，劝一贯同心。一贯由此并
憾三才。鲤既至，即具陈道中所见矿税之害。他日复
与赓疏论，皆弗纳。寻进用人、行政二议，极言废弛之
害。楚假王被讦事起，礼部侍郎郭正域主勘议，鲤是
之。及奸人所撰《续忧危竑议》发，一贯辈张皇其事，都
城骚然。鲤主镇静。一贯大恨，令其党钱梦皋诬奏云：
正域鲤门生，协造妖言，并罗织鲤奸赃数事。帝察其诬，不问。而一贯辈使逻卒日夜操兵，围守其邸。已而
事解，复谮诅咒。鲤尝置小屏，阁中，列书谨天戒、恤民
穷、开言路、发章奏、用大僚、补庶官、起废弃、举考选、释
冤狱、撤税使十事，而上书“天启圣聪，拨乱反治”八字。
每入阁，辄焚香拜祝之。谗者遂指为诅咒。帝取入视
之，曰：“此岂诅咒耶？”谗者曰：“彼诅咒语，固不宣诸口。”赖
帝知，鲤深不之信。先是，阁臣奏揭不轻进，进则无不
答者。是时中外扞格，奏揭繁，帝久亦厌之，多寝不下。
鲤以失职，累引疾求退，奖谕有加，卒不能行其所请。
三十二年叙皮林功，加太子太保。寻以秩满，加少保，
改文渊阁。鲤初相，即请除矿税。居位数年，数以为言。
及是犹未罢。会孝陵明楼灾，鲤语一贯、赓各为奏，俟
时上之。一日大雨，鲤曰：“可矣。”两人问故，鲤曰：“帝恶言
矿税事，疏入多不视。今吾辈冒雨素服诣文华奏之，
上讶而取阅，亦一机也。”两人从其言。帝得疏曰：“必有
急事启视，果心动”，然不为罢。明年，长至，一贯在告，鲤
赓谒贺仁德门。帝赐食，司礼太监陈矩侍小珰，数往
来窃听，且执笔以俟。鲤念此时进言胜奏揭远甚，因
极陈矿税害民状，矩亦戚然。鲤曰：“小民犹可亏圣躬，
奈何？”矩问：“何谓也？”鲤曰：“自矿使出，破坏天下名山大
川灵气尽矣，圣躬安得毋亏？”矩叹息，还，具为帝道之。
帝悚然，遣矩咨鲤所以补救者。鲤曰：“此无他，急停开
凿，则灵气自复。”帝闻为首肯。一贯虑鲤独收其功，急
草疏上。帝不怿，复止。然越月，果下停矿之命，鲤力也。
鲤遇事秉正不挠，压于一贯，志不尽行。而是时一贯
数被论，引疾杜门，鲤乃得行阁事。皇孙生，诏赦天下。
中官请征茶蜡夙逋，鲤以戾诏旨，再执奏，竟报寝。帝
乳母翊圣夫人金氏，其夫官都督同知，殁请以从子
继。鲤言：都督非世官乃已。真人国祥谓皇孙诞生，已
有祝釐功，乞三代诰命，且世袭詹事主簿。鲤力斥其
谬，乃赉以金币。帝惑中贵言，将察核畿辅牧地，谕鲤
撰敕。鲤言：“近年以来，百利之源尽笼于朝廷，常恐势
极生变。况此牧地，岂真有豪右隐占，新垦未科者？奸
民所传，未足深信。”遂止。云南武弁杀税使杨荣，帝怒
甚，将遣官逮治。鲤具陈荣罪状，请诛为首杀荣者而
贷其馀，乃不果逮。陕西税使梁永求领镇守事，亦以
鲤言罢。辽东税使。高淮假进贡名，率所统练甲至国
门，鲤中夜密奏其不可，诏责淮而止。时一贯虽称疾
杜门，而章奏多即家拟旨，鲤力言“非故事。”鲤既积忤
一贯，一贯将去，虑鲤在，贻己后忧，欲与俱去，密倾之。
帝亦嫌鲤方鲠为首辅，将妨己所为，因鲤乞休，遽命
与一贯同致仕。制下，举朝骇愕，赓疏乞留鲤，不报。既
抵家，疏谢，犹极陈怠政之弊，以明作进规。年八十，遣
官存问，赉银币。鲤奏谢，复陈时政要务。又五年卒，年
八十五。赠太师，谥“文端。”